Tallinna Tondi Kool

Tallinna Tondi Kool on munitsipaalkool Tallinnas, Eesti suurim erivajadustega laste kool. Kooli asutamise kuupäevaks loetakse 17. jaanuarit 1923.

Ajalugu

Tallinna Linna Abikool 1922–1944 

1922. aasta suvel võttis Tallinna Linnavalitsus vastu otsuse avada Tallinna 10. Algkooli juures (Tui tänav 12a) klass vaimupuudega õpilastele. Kooli nimeks sai Tallinna Linna Abikool. Seda kooli loetaksegi Tallinna Tondi Kooli eelkäijaks.

Kooli asutamise mõtte algatas psühhiaater Juhan Luiga (1873–1927), kes asus seal tööle arstina. Kooli esimeseks direktoriks sai Alice Norak.

1922. aastal võeti õpetajana tööle veel Ella Liivak ja 1923. aastal Auguste Brauer. Mõlemad töötasid koolis 1948. aastani. 1930. aastal võeti õpetajana tööle Alice Luts, kes töötas koolis 1957. aastani.

1928. aastal sai kool suuremad ruumid aadressil Imanta 44 ja nime Tallinna 16. Algkool.

Mittetäielik Keskkool 1944–1950 

1944. aastal pommitati kooli, mille tulemusel vajas see remonti. Samal aastal nimetati kool ümber Tallinna Mittetäielikuks Keskkooliks. See asus endistes ruumides Pärnu mnt 64 ja direktoriks jäi edasi Alice Norak.

1948. aastal saatis kool viimsele teekonnale kauaaegse direktori Alice Noraku, kes suri vähki. Uueks direktoriks sai Ella Liivak, kes oli samas koolis juba aastaid töötanud. Ta oli täiendanud end Saksamaal ja tal olid direktorile vajalikud eestvedaja oskused.

Tallinna 31. 7-aastane Kool 1950–1962 

1951/52. õppeaastal alustati tööd aadressil Kaasani 3 ja uueks nimeks sai Tallinna 31. 7-aastane Kool (Abikool). Koolile kuulus veel ühekorruseline elamu, milles elasid direktor Ella Liivak, majahoidja Jaan Einseli ja üks pensionär. Eelkirjeldatud koolihoone ei ole säilinud, selle kohale ehitati hotell Olümpia.

Ella Liivak loovutas oma koha 1959. aastal ja uueks direktoriks määrati Robert Kraut, kes asus ametisse 24. juunil 1959.

15. augustist 1962 oli kooli direktor Villi Ehatamm, kes püsis sel kohal 1965. aastani.

1962. aastal kinnitati eriinternaatkoolide ehitamise ja arendamise plaan aastateks 1962–1964. See lõi eeldused meie koolile uue hoone projekteerimiseks ja ehitamiseks. Seoses 8-klassilise koolikohustuse kehtestamisega sai 1962. aastal kooli uueks nimeks Tallinna 31. 8-klassiline Kool (Abikool).

Ajalugu 1963–1991 

1963. aastal valmis praegune koolihoone koos internaadiga 170–180 õpilasele.

Selle planeerija, Eesti NSV haridusministeeriumi osakond, kulutas 276 000 rubla kooli ümberehitamisele. 

Valmis 3-korruseline kivimaja, millele ehitati juurde garaaž, katlamaja, elektrijaam, kuur, spordiväljak jne. Palju tööd tehti distsipliini parandamiseks. Tuli kanda koolivormi ja vahetusjalanõusid. 

Kooli nimi muutus Tallinna I Eriinternaatkooliks.

Õpilasi oli uues koolis ligi 300, kellest pooled, 130–150 elasid internaadis. Suur osa õpilastest olid venelased. 

Õpilasteks olid õpiraskustega ja vaimse alaarenguga õpilased. Õppetöö toimus abikooli programmi alusel.

Kooli lõpetades olid õpilased omandanud ka elukutse.

1965. aastal korraldas Villi Ehatamm koolile suvelaagri, mis peeti Riguldis.

Sel perioodil olid direktorid Villi Ehatamm, Hilja Rauk, Helve Pank, Asta Aru, Egon Hurt.

Kool Eesti Vabariigi aastail 

Paljud vaimupuudega õpilased hakkasid õppima tavakoolis.

1990. aastate alguses hakati õpetama ka raske ja sügava vaimupuudega lapsi, keda varem loeti õpetamatuks. 

1996. aastal sai kooli nimeks Tallinna I Internaatkool.

5. mail 1999. aastal liideti kooliga toimetulekuklassid Tallinna Kristlikust Koolkodust ja hooldusklassid Päevakeskusest Käo.

Kool on ainuke eestikeelne vaimupuudega laste õpetamise ja arendamise riiklik keskus Tallinnas.

Tondi kooli õpilased on jõudnud spordis Eestis toimuvatelt võistlustelt kuni eriolümpia võistlustele Euroopas.

Tänapäeval kuulub kool Tallinna Haridusametile ja on munitsipaalkool.

Kool tänapäeval 

2000. aastal asus direktorina ametisse Evi Kraan. 2002. aastal toimus koolis suur remont, mille käigus tehti koolimaja seest ja väljast tänapäevasemaks. Jätkus põhjalik koolitöö juhtimise analüüs ja ümberkorraldamine. Moodustati arendusrühm, et uuendada ja parandada kooli arengukava. Kool sai moto „Tee, ja sa suudad!“ 

Jaanuaris 2007 toimus juubelikonverents „Kvaliteetne eriharidus“ ja avati Tallinna I Internaatkooli muuseum. 

Alates 1. septembrist 2011 oli kooli nimi Tallinna Tondi Põhikool. 

Sügisest 2015 alustas tööd direktorina Sirli Väinsar. 

2018/2019. ja 2019/2020. õppeaastal asus kool asenduspinnal aadressil Vilde 69. Juulis 2020 valmis aadressil Tondi 40 uus koolihoone. Kooli nimeks sai Tallinna Tondi Kool.

Traditsioonilised üritused 
 Õppeaasta avaaktus
 Sügisene spordipäev Hiiul 
 Krossijooks septembris
 Õpetajate päev 
 Isadepäev rahvastepalli mänguga 
 Kadripäev või mardipäev
 Teine advent Nõmme Rahu kirikus 
 Jõulupidu 
 Kooli sünnipäev
 Hoolimisnädalad
 Playbox
 Eesti Vabariigi aastapäev
 Emakeelenädal
 Naljapäev
 Lihavõttepühad
 Avatud uste päev
 Emadepäev
 Vabariiklik kunstiprojekt „Valgele Valgega“
 Kevadine spordipäev
 Lõpuaktus
 9. klassi lõpuaktus

Kooli nimed 
 1922 – Tallinna Linna Abikool 
 1928 – Tallinna 16. Algkool 
 1944 – Tallinna Mittetäielik Keskkool
 1951 – Tallinna 31. 7-aastane Kool
 1962 – Tallinna 31. 8-klassiline Kool
 1963 – Tallinna Eriinternaatkool 
 1984 – Tallinna I Eriinternaatkool
 1991 – Tallinna I Internaatkool
 2011 – Tallinna Tondi Põhikool
 2020 – Tallinna Tondi Kool

Direktorid 
 1922–1948 Alice Norak
 1948–1959 Ella Liivak
 1959–1962 Robert Kraut 
 1962–1965 Villi Ehatamm
 1965–1973 Hilja Rauk
 1973–1977 Helve Pank
 1977–1979 Asta Kasak-Aru 
 1979–2000 Egon Hurt
 2000–2015 Evi Kraan
 2015–... Sirli Väinsar

Õpetaja Ellu missioonipreemia 

Alates 2018/2019. õppeaastast annab Tallinna Tondi Kool välja tunnustust „Õpetaja Ellu missioonipreemia“ kooli endise õpetaja Ellu Papsteli auks.

Tunnustamise eesmärk on väärtustada tööd õpilastega, tõsta esile kooli töötajaid, kes on pälvinud õpilaste, lastevanemate, kolleegide, kooli juhtkonna ja üldsuse lugupidamise; kes on oma töö ja isikliku eeskuju kaudu oluliselt panustanud õpilaste mitmekülgsesse arengusse; ja kes on tänuväärselt mõjutanud igapäevast koolielu.

Kandidaate võivad esitada kõik kooli töötajad, õpilased, lastevanemad, kooli juhtkond ja hoolekogu, pedagoogilised kollektiivid ja koostööpartnerid. Kandidaat ise võib olla koolis vähemalt viis aastat tööl olnud õpetaja, pikapäevarühma või õpilaskodu kasvataja, tugispetsialist, abiõpetaja, õpetaja abi või kooli juhtkonna liige.

Viited 

Tallinna koolid
Eesti erikoolid